Okko Kamu

Okko Tapani Kamu (s. 7. maaliskuuta 1946 Helsinki ) on suomalainen kapellimestari. Hän on esiintynyt myös viulistina ja kamarimuusikkona. Kamulle myönnettiin Pro Finlandia -mitali vuonna 1999 ja professorin arvonimi vuonna 2011.

Ura
Kamu aloitti viulunsoiton kaksivuotiaana ja opinnot kuusivuotiaana Sibelius-Akatemiassa, jossa hän opiskeli vuosina 1952–1969. Hänen viulunsoiton opettajansa oli Onni Suhonen ja hän soitti Suhonen-kvartetissa vuosina 1964–1972. Vuonna 1967 hän teki opintomatkan Wieniin. Kamu toimi Helsingin kaupunginorkesterin 2. viulun varaäänenjohtajana vuosina 1965–1966 ja Suomen Kansallisoopperan ensimmäisenä konserttimestarina vuosina 1966–1968.
pienoiskuva|Okko Kamua juhlivat Jorma Panula, Mauno Nelimarkka ja Helena Panula (1969). Kuva: Hannu Lindroos
pienoiskuva|Kapellimestari Okko Kamu, sellotaiteilija Arto Noras ja ohjaaja Hannu Heikinheimo veneessä Savonlinnan oopperajuhlien aikaan vuonna 1973.
Kamu voitti ensimmäiset Herbert von Karajan -kapellimestarikilpailut Berliinissä vuonna 1969, mikä avasi hänelle ovet maailmalle. Hän toimi Tukholman kuninkaallisen oopperan vierailevana kapellimestarina vuosina 1969–1970. Hänet kiinnitettiin Radion sinfoniaorkesterin kapellimestariksi vuonna 1970 ja ylikapellimestarina hän toimi vuosina 1972–1977. Kamu on toiminut myös Oslon filharmonikkojen (1975–1979), Helsingin kaupunginorkesterin (1981–1988), Helsingborgin sinfoniaorkesterin (1990–1999) ja Suomen Kansallisoopperan (1996–1999) ylikapellimestarina.

Kesällä 2011 Suomen lähes kaikki parhaat kapellimestarit kokoontuivat soittaakseen yhdessä ”demokraattista kamarimusiikkia” ilman kapellimestaria Okko Kamun isännöimässä Musiikkia! Ruovesi -tapahtumassa. ”Omia” instrumenttejaan soittaneiden kapellimestareiden kokoonpanoon kuuluivat Kamun lisäksi muun muassa Osmo Vänskä, Pietari Inkinen, Sakari Oramo, Jukka-Pekka Saraste ja Susanna Mälkki. Kapellimestariensemble muun muassa kantaesitti Leif Segerstamin sävellyksen.

Kamu on ollut paljon Aasiassa ja esiintyi vuonna 2006 Aasian nuoriso-orkesterin ja Singaporen sinfoniaorkesterin kanssa. Hän työskenteli vuoteen 2017 asti Singaporen sinfoniaorkesterin kapellimestarina ja toimi myös Sinfonia Lahti -orkesterin ylikapellimestarina 2011–2016.
Hän jäi eläkkeelle vakinaisista viroistaan vuonna 2017.


 Kunnianosoituksia 
 Suomen Leijonan komentajamerkki (2025)
 Pro Finlandia -mitali (1999)

Yksityiselämä
Okko Kamun isä Väinö Kamu oli taiteilija, äiti Eine Syrjänen laulaja, kontrabasisti ja viulunrakentaja, veli Esa Kamu alttoviulisti ja sisar Monna Kamu, laulaja ja pianonsoiton opettaja. 

Kamu on ollut useita kertoja naimisissa. Ensimmäinen puoliso oli säveltäjä Marjatta Meritähti ja heillä on tytär muusikko ja näyttelijä Ona Kamu. 1970-luvulla Kamu meni naimisiin solistitanssija Arja Niemisen kanssa ja heillä on liitosta kaksi lasta Saana (1971–2019) ja Aleksis (s. 1975). Tämän jälkeen hän oli naimisissa eläinlääkäri Susanne Kamun kanssa 20 vuotta, ja heillä on kolme lasta. Okko Kamu avioitui lokakuussa 2017 Savonlinnan oopperajuhlien pr-päällikön, luokanopettaja Katriina Koiviston kanssa.

 Levytyksiä 
 Jean Sibelius: Sinfonia nro 2 – Berliinin filharmonikot (1970)
 Jean Sibelius: Bardi – Radion sinfoniaorkesteri (1973)
 Jean Sibelius: Satu – Radion sinfoniaorkesteri (1973)
 Jean Sibelius: Sinfonia nro 1 – Radion sinfoniaorkesteri (1973)
 Jean Sibelius: Sinfonia nro 3 – Radion sinfoniaorkesteri (1973)
 Jean Sibelius: Karelia-sarja – Radion sinfoniaorkesteri (1976)
 Jean Sibelius: Lemminkäis-sarja – Radion sinfoniaorkesteri (1976)
 Jean Sibelius: Tapiola, Myrsky-alkusoitto, kaksi Myrsky-orkesterisarjaa ja Bardi – Sinfonia Lahti (BIS) palkittu: Diapason d'Or de l'Annee (Ranska), 2011

Lähteet
 Kuka kukin on 2007. Otava 2006.

Viitteet

 Aiheesta muualla 

 Ylen Elävä arkisto: Okko Kamun johtama Vuohenki luohti yhdisti joikuaineksia taidemusiikkiin


Luokka:Suomalaiset kapellimestarit
Luokka:Pro Finlandia -palkitut
Luokka:Suomalaiset professorin arvonimen saaneet
Luokka:Vuonna 1946 syntyneet
Luokka:Elävät henkilöt
Luokka:Ylen henkilöstö